**אדרסון סנטנה דה מוראס** (בפורטוגזית: **Ederson Santana de Moraes**; נולד ב-17 באוגוסט 1993 באוססקו שבברזיל), הידוע בקיצור כ**אדרסון**, הוא כדורגלן ברזילאי, המשחק בעמדת השוער בקבוצת מנצ'סטר סיטי מהפרמייר ליג ובנבחרת ברזיל.

קריירת מועדונים
---------------

### תחילת הקריירה

אדרסון נולד באוססקו שבמדינת סאו פאולו, ברזיל, ובשנת 2008 החל לשחק כדורגל במחלקת הנוער של סאו פאולו המקומית. לאחר עונה אחת במחלקת הנוער של המועדון, עבר אדרסון למחלקת הנוער של בנפיקה ליסבון הפורטוגלית. הוא שיחק במחלקת הנוער של המועדון ובמשך שנתיים, שלאחריהן עזב לקבוצת ריבייראו מהליגה הפורטוגלית השלישית. אדרסון שיחק במועדון במשך עונה אחת, בה ערך 29 הופעות ליגה.

### ריו אבה

בקיץ 2012 חתם אדרסון בריו אבה מליגת העל הפורטוגלית. ב-18 באוגוסט ערך אדרסון את הופעת הבכורה שלו במועדון, כששיחק 90 דקות בהפסד 0–1 למאריטימו במסגרת המחזור הראשון בליגה. בסך הכל ערך אדרסון שתי הופעות ליגה בלבד בעונת 2012/2013.

בעונת 2013/2014 זכה אדרסון לדקות משחק רבות יותר, וערך 18 הופעות ליגה. במסגרת הגביע הפורטוגלי ערך אדרסון שש הופעות, כולל הופעה בהפסד 0–1 לבנפיקה ליסבון בגמר הטורניר. בגביע הליגה הפורטוגלית ערך אדרסון שלוש הופעות, אך לא שיחק בגמר, בו הפסידה ריו אבה לבנפיקה ליסבון.

בעונת 2014/2015 לא הצליח אדרסון לבסס את מעמדו כשוער הראשון הקבוע של הקבוצה, וערך 17 הופעות ליגה. ב-6 בנובמבר 2014 ערך אדרסון את הופעת הבכורה שלו במפעלים האירופיים, כששיחק 90 דקות בתיקו 2-2 נגד סטיאווה בוקרשט במסגרת המחזור הרביעי בשלב הבתים של הליגה האירופית.

### בנפיקה ליסבון

ב-27 ביוני 2015 הצטרף אדרסון לבנפיקה ליסבון, אלופת ליגת העל הפורטוגלית. בחודש יולי הוא חתם על חוזה לחמש שנים במועדון עם סעיף שחרור של 45 מיליון אירו בעסקה ששווייה 500 אלף אירו, כשריו אבה ממשיכה להחזיק ב-50% מהזכויות הכלכליות עליו. את עונת 2015/2016 החל אדרסון כשוער השני של הקבוצה, גיבוי לבן ארצו ז'וליו סזאר, ואף ערך ארבע הופעות בבנפיקה ליסבון ב', קבוצת המילואים של המועדון, בליגה הפורטוגלית השנייה. ב-21 בנובמבר 2015 הורחק אדרסון בכרטיס אדום בעודו יושב על ספסל הקבוצה בהפסד 1–2 לספורטינג ליסבון במסגרת הסיבוב הרביעי של הגביע הפורטוגלי. ב-29 בדצמבר ערך אדרסון את הופעת הבכורה שלו בקבוצה הראשונה של המועדון, כששיחק 90 דקות בניצחון 0–1 על נסיונל מדיירה במסגרת גביע הליגה הפורטוגלית. ב-5 במרץ 2016 ערך אדרסון את הופעת הבכורה שלו בליגה במדי המועדון, כשפתח בהרכב במקומו של ז'וליו סזאר הפצוע בניצחון 0–1 על ספורטינג ליסבון במסגרת המחזור ה-25. ב-9 במרץ שיחק אדרסון 90 דקות בניצחון 0–1 על זניט סנקט פטרבורג במסגרת משחק הגומלין של שלב שמינית הגמר של ליגת האלופות לעונת 2015/2016. הוא ערך שתי הופעות נוספות במפעל בשלב רבע הגמר, בו הודחה בנפיקה ליסבון על ידי באיירן מינכן. עד לסוף העונה אדרסון תשע הופעות ליגה נוספות, שעזרו לבנפיקה ליסבון להבטיח את אליפות פורטוגל בפעם ה-35 בהיסטוריה והשלישית ברצף. ב-25 במאי שיחק אדרסון 90 דקות בגמר גביע הליגה הפורטוגלית, בו ניצחה בנפיקה ליסבון את מאריטימו בתוצאה 2–6.

בעונת 2016/2017 הפך אדרסון לשוער הראשון של המועדון. הוא ערך 27 הופעות ליגה, בעונה נוספת בה זכתה בנפיקה ליסבון באליפות פורטוגל. בליגת האלופות ערך אדרסון שבע הופעות, שתיים מתוכן בשלב שמינית הגמר בו הודחה בנפיקה ליסבון על ידי בורוסיה דורטמונד. ב-10 בפברואר 2017 הורחק אדרסון בכרטיס אדום ישיר בדקה ה-41 בניצחון 0–3 על ארוקה במסגרת המחזור ה-21 בליגה. ב-28 במאי שיחק אדרסון בגמר גביע הפורטוגלי, בו ניצחה בנפיקה ליסבון את ויטוריה דה גימארייש בתוצאה 1–2. בסך הכל ערך אדרסון 37 הופעות ליגה במועדון.

### מנצ'סטר סיטי

ב-1 ביוני 2017 עבר אדרסון למנצ'סטר סיטי מהפרמייר ליג תמורת 40 מיליון אירו, והפך לשוער השני היקר ביותר בהיסטורית המשחק לאחר ג'אנלואיג'י בופון. כן הפך אדרסון לשחקן בנפיקה ליסבון שנמכר במחיר הגבוה ביותר, יחד עם אקסל ויטסל. בעונתו הראשונה במדי מנצ'סטר סיטי אדרסון בלט בזכייה של הקבוצה בפרמייר ליג. בעונת 2018/2019 אדרסון שמר על יכולתו הטובה מהעונה הקודמת, ועזר לסיטי לזכות באליפות שנייה ברציפות כאשר לצד יכולות מרשימות בשער הוא מספק משחק רגל משובח ומעורב במשחק של הקבוצה, סיטי השלימה גם זכייה בגביע ה-FA ובגביע הליגה האנגלי. אדרסון זכה באותה עונה במקום בנבחרת העונה של הליגה. בעונת 2019/2020 אדרסון שמר על 16 רשתות נקיות בפרמייר ליג וזכה בתואר כפפת הזהב, כמו גם בעונת 2020/2021 בה ספג 19 שערים.

קריירה בינלאומית
----------------

אדרסון זכה עם נבחרת ברזיל עד גיל 21 בטורניר טולון לשנת 2014, בו ערך הופעה אחת נגד נבחרת קטר עד גיל 21.

אדרסון נכלל בסגל המורחב של נבחרת ברזיל לקראת קופה אמריקה 2016, אך לא נכלל בסגל הסופי לטורניר בשל פציעה. ב-24 במרץ 2017 ישב אדרסון לראשונה על ספסל הנבחרת, בניצחון 1–4 על נבחרת אורוגוואי במסגרת מוקדמות מונדיאל 2018.

ב־11 באוקטובר 2017 ערך אדרסון את הופעת הבכורה בנבחרת ברזיל בניצחון 0–3 על צ'ילה במסגרת מוקדמות המונדיאל.

נכלל בסגל נבחרת ברזיל לטורניר מונדיאל 2022.

תארים
-----

### קבוצתיים

בנפיקה ליסבון
* אליפות פורטוגל (2): 2015/16, 2016/17
* הגביע הפורטוגלי (1): 2016/17
* גביע הליגה הפורטוגלית (1): 2015/16
* הסופר קאפ הפורטוגלי (1): 2016

מנצ'סטר סיטי
* אליפות אנגליה (5): 2017/18, 2018/19, 2020/2021, 2021/2022, 2022/2023
* הגביע האנגלי: 2018/2019, 2022/2023
* גביע הליגה האנגלי (4): 2017/18, 2018/19, 2019/2020, 2020/2021
* מגן הקהילה (2): 2018, 2019
* ליגת האלופות: 2023
* הסופר קאפ האירופי: 2023

נבחרת ברזיל
* קופה אמריקה: 2019

### אישיים

* שוער העונה בפרמייר ליג: 2016/2017
* כפפת הזהב בפרמייר ליג: 2019/2020, 2020/2021, 2021/2022 (יחד עם אליסון בקר)

קישורים חיצוניים
----------------

ויקישיתוף מדיה וקבצים בנושא **אדרסון מוראס** בוויקישיתוף
* אדרסון מוראס, ברשת החברתית אקס (טוויטר)
* אדרסון מוראס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Conheça os 10 novos reforços do Benfica באתר DN, ‏ 27 ביוני 2015 (בפורטוגזית)
2. ↑  EDERSON TRANSFERIDO PARA O MANCHESTER CITY באתר הרשמי של בנפיקה ליסבון, 1 ביוני 2017 (בפורטוגזית)
3. ↑  מיכאל יוכין‏, ללכת אחרי אדרסון: האם שוער הרכש היקר של גווארדיולה יעמוד בלחץ?, באתר וואלה!‏, 12 באוגוסט 2017
4. ↑  SEGUNDO GUARDIÃO MAIS CARO DA HISTÓRIA באתר הרשמי של בנפיקה ליסבון, 1 ביוני 2017 (בפורטוגזית)
5. ↑  FOTOS: Ederson iguala Witsel como a transferência mais cara do Benfica באתר Sapo Desporto, ‏ 1 ביוני 2017 (בפורטוגזית)
6. ↑  Dunga names 40-man preliminary Copa America squad באתר Goal, ‏ 29 באפריל 2016 (באנגלית)
7. ↑  Brasil: Ederson falha a Copa América por lesão באתר Mais Futebol, ‏ 31 במאי 2016 (בפורטוגזית)
8. ↑  Seleção Brasileira está convocada para a Copa do Mundo FIFA Qatar 2022 באתר הרשמי של קונפדרציית הכדורגל הברזילאית, 7 בנובמבר 2022 (בפורטוגזית)

| **נבחרת ברזיל – מונדיאל 2018** |
| --- |
| 1 אליסון • 
2 טיאגו סילבה • 
3 מירנדה • 
4 ז'רומל • 
5 קאסמירו • 
6 פיליפה לואיס • 
7 דוגלאס קוסטה • 
8 רנאטו אוגוסטו • 
9 ז'סוס • 
10 ניימאר • 
11 קוטיניו • 
12 מרסלו •
13 מרקיניוס • 
14 דנילו •
15 פאוליניו •
16 קאסיו •
17 פרננדיניו •
18 פרד •
19 ויליאן •
20 פירמינו •
21 טייסון •
22 פאגנר •
23 אדרסון •
מאמן: צ'יצ'ה | ברזילברזיל |

| **נבחרת ברזיל – קופה אמריקה 2019 (מקום ראשון)** |
| --- |
| 1 אליסון • 
2 טיאגו סילבה • 
3 מירנדה • 
4 מיליטאו • 
5 קאסמירו • 
6 פיליפה לואיס • 
7 נרס • 
8 ארתור • 
9 ז'סוס • 
10 ויליאן • 
11 קוטיניו • 
12 אלבס (ק) •
13 מרקיניוס • 
14 אלכס סנדרו •
15 אלאן •
16 קאסיו •
17 פרננדיניו •
18 אברטון •
19 פאקטה •
20 פירמינו •
21 רישרליסון •
22 פאגנר •
23 אדרסון •
מאמן: צ'יצ'ה | ברזילברזיל |

| **נבחרת ברזיל – קופה אמריקה 2021** |
| --- |
| 1 אליסון • 
2 דנילו • 
3 טיאגו סילבה • 
4 מרקיניוס • 
5 קאסמירו • 
6 אלכס סנדרו • 
7 רישרליסון • 
8 פרד • 
9 ז'סוס • 
10 ניימאר • 
11 אברטון ריביירו • 
12 וברטון •
13 אמרסון • 
14 מיליטאו •
15 פאביניו •
16 רנאן לודי •
17 פאקטה •
18 ויניסיוס •
19 אברטון •
20 פירמינו •
21 ברבוסה •
22 פליפה •
23 אדרסון •
24 דוגלאס לואיז •
מאמן: צ'יצ'ה | ברזילברזיל |

| **נבחרת ברזיל – מונדיאל 2022** |
| --- |
| 1 אליסון • 
2 דנילו • 
3 טיאגו סילבה • 
4 מרקיניוס • 
5 קאסמירו • 
6 אלכס סנדרו • 
7 פאקטה • 
8 פרד • 
9 רישרליסון • 
10 ניימאר • 
11 ראפיניה • 
12 וברטון •
13 אלבס • 
14 מיליטאו •
15 פאביניו •
16 אלכס טלס •
17 גימראייש •
18 ז'סוס •
19 אנטוני •
20 ויניסיוס •
21 רודריגו •
22 אברטון ריביירו •
23 אדרסון •
24 ברמר •
25 פדרו •
26 מרטינלי •
מאמן: צ'יצ'ה | ברזילברזיל |